SK Úradný vestník Európskej únie CE 259/64

Piaty samit Latinská Amerika a Karibik – Európska únia

P6_TA(2008)0177

Uznesenie Európskeho parlamentu z 24. apríla 2008 o 5. samite Latinská Amerika a Karibik – Európska únia v Lime

(2009/C 259 E/11)

Európsky parlament,

— so zreteľom na vyhlásenia, ktoré boli prijaté na štyroch samitoch predstaviteľov štátov a vlád krajín Latinskej Ameriky a Karibiku a Európskej únie, ktoré sa uskutočnili v Riu de Janeiro (28. a 29. júna 1999), Madride (17. a 18. mája 2002), Guadalajare (28. a 29. mája 2004) a vo Viedni (12. a 13. mája 2006),

— so zreteľom na spoločnú správu z 13. schôdze ministrov skupiny z Ria a EÚ, ktorá sa uskutočnila 20. apríla 2007 v Santo Domingu (Dominikánska republika),

— so zreteľom na spoločné komuniké zo schôdze ministrov o dialógu zo San José medzi trojkou EÚ a ministrami krajín Strednej Ameriky, ktorá sa uskutočnila 19. apríla 2007 v Santo Domingu (Dominikánska republika),

— so zreteľom na záverečný akt 17. medziparlamentnej konferencie EÚ a krajín Latinskej Ameriky, ktorá sa uskutočnila od 14. do 16. júna 2005 v Lime,

— so zreteľom na svoje uznesenia z 15. novembra 2001 o globálnom partnerstve a spoločnej stratégii pre vzťahy medzi Európskou úniou a Latinskou Amerikou (1) a z 27. apríla 2006 o posilnení partnerstva medzi Európskou úniou a Latinskou Amerikou (2),

— so zreteľom na svoje uznesenie z 29. novembra 2007 o obchode a klimatických zmenách (3),

— so zreteľom na svoje uznesenia z 11. októbra 2007 o vraždách žien v Mexiku a Strednej Amerike a úlohe Európskej únie v boji proti tomuto javu (4),

— so zreteľom na uznesenia Euro-latinskoamerického parlamentného zhromaždenia z 20. decembra 2007,

— so zreteľom na článok 103 ods. 4 rokovacieho poriadku,

A. keďže je viac ako kedykoľvek v minulosti potrebné pokračovať v prehlbovaní strategického partnerstva medzi oboma regiónmi proklamovaného počas štyroch predchádzajúcich samitov hláv štátov a predsedov vlád krajín Latinskej Ameriky a Karibiku (LAK) a EÚ,

B. keďže je ešte treba urobiť veľký kus práce tak v politickej a bezpečnostnej oblasti, ako aj v oblastiach týkajúcich sa sociálnych, obchodných a rozpočtových aspektov strategického partnerstva, aj keď sa na tomto poli dosiahol veľký pokrok,

C. keďže strategické partnerstvo musí umožniť väčšie zblíženie spoločností, zvýšiť ich úroveň sociálneho rozvoja a rozhodným spôsobom prispieť k radikálnemu zníženiu chudoby a sociálnej nerovnosti v krajinách LAK, k čomu musí smerovať trvalo udržateľný hospodárky rast zaznamenaný v tomto regióne v posledných rokoch, ako aj obchod, všetky formy pomoci a odovzdávania skúseností v oblasti sociálnej súdržnosti, ktoré môže poskytnúť EÚ,

1. opäť pripomína svoj záväzok podporovať prácu jednotlivých orgánov v oblasti regionálnej integrácie v EÚ a v krajinách LAK a vyvinúť maximálne úsilie na to, aby samit v Lime, ktorý sa uskutoční 16. a 17. mája 2008 priniesol skutočný pokrok v oblasti strategického partnerstva; vyslovuje uznanie spolupredsedníctvu samitu, ktoré zabezpečuje Peru a Slovinsko, slovinskému predsedníctvu EÚ, Komisii a Rade za výrazné úsilie v tejto oblasti;

Zásady a priority strategického partnerstva dvoch regiónov

2. znovu potvrdzuje svoju podporu dvojregionálnemu prístupu a uprednostňovaniu strategického partnerstva dvoch regiónov ako najlepšieho spôsobu ochrany hodnôt a záujmov partnerov na oboch brehoch Atlantického oceánu;

3. opäť pripomína platnosť vyhlásenia o spoločných hodnotách a stanoviskách oboch regiónov (Madridský záväzok) zo 17. mája 2002, prijatého na samite v Madride (2002), ako aj spoločný záväzok podporovať mnohostrannosť, regionálnu integráciu a sociálnu súdržnosť, ktorý bol opätovne potvrdený na samitoch v Guadalajare v roku 2004 a vo Viedni v roku 2006;

4. navrhuje celkový strategický pohľad na strategické partnerstvo, ktorý by nebol obmedzený iba na ojedinelé návrhy alebo opatrenia a ktorého konečným cieľom by bolo vytvoriť približne do roku 2012 euro-latinskoamerický priestor globálneho medziregionálneho partnerstva vrátane plnohodnotného strategického partnerstva v politickej, hospodárskej, sociálnej a kultúrnej oblasti, ako aj spoločného úsilia o dosiahnutie trvalo udržateľného rozvoja;

5. odporúča, aby strategické partnerstvo v politickej a bezpečnostnej oblasti vychádzalo z pravidelného, sektorového a účinného politického dialógu a z euro-latinskoamerickej charty pre mier a bezpečnosť, ktorá by v súlade s chartou Organizácie spojených národov (OSN) umožnila spoločne vypracovať politické a strategické návrhy, ako aj návrhy v oblasti bezpečnosti;

6. zdôrazňuje, že na to, aby obchodné a hospodárske vzťahy medzi partnermi boli pre obe strany výhodné, je potrebné, aby:

— prispievali k rôznorodosti a modernizácii výrobných mechanizmov krajín Latinskej Ameriky, ktoré sú ešte stále veľmi závislé od malej skupiny vývozných produktov, pričom mnohé z nich sú len prvotné výrobky alebo polotovary, prostredníctvom takých alternatívnych technológií, ktoré budú účinné a budú mať pozitívny vplyv, ako je tvorba pracovných miest a rast príjmov domácností,

— postúpili zo striktne obchodnej úrovne na hospodársku úroveň vzhľadom na asymetrie hospodárstiev oboch regiónov a kládli nevyhnutný dôraz na sociálnu oblasť a oblasť životného prostredia vrátane plánov na prenos ekologicky čistých a obnoviteľných technológií a na zaškoľovanie v tejto oblasti, a to nielen prostredníctvom zmiešaných investícií medzi oboma regiónmi, ale aj zriadením systémov spoločnej výroby,

— trvali na dôležitosti zachovania zásady právnej istoty a potreby vytvoriť trh, ktorý je priaznivý pre investície,

— riadne zohľadňovali rozdielne úrovne relatívneho rozvoja, čo znamená, že EÚ by mala uplatňovať osobitný diferencovaný prístup najmä ku krajinám s nižšou úrovňou hospodárskeho a sociálneho rozvoja,

— stimulovali latinskoamerickú integráciu;

7. súhlasí s programom samitu v Lime a víta skutočnosť, že kladie dôraz na dva dôležité aspekty: na otázky týkajúce sa chudoby, nerovnosti a vylúčenia na jednej strane a na trvalo udržateľný rozvoj a témy súvisiace so životným prostredím, zmenou klímy a energiou na strane druhej;

8. pripomína, že rýchle spustenie činnosti Euro-latinskoamerického parlamentného zhromaždenia (EuroLat) ako parlamentného orgánu strategického partnerstva po predchádzajúcom samite vo Viedni podstatne posilnilo demokratickú legitimitu partnerstva a konsolidovalo jeho inštitucionálny rámec, ktorý zahŕňa funkcie, ako sú diskusia, kontrola a monitorovanie otázok týkajúcich sa strategického partnerstva, ktoré spadajú do právomoci zhromaždenia;

9. odporúča samitu v Lime, aby znovu potvrdil oddanosť EÚ a krajín LAK zásadám a hodnotám pluralitnej a zastupiteľskej demokracie, slobode prejavu a tlače, dodržiavaniu ľudských práv a odsúdeniu všetkých foriem diktatúry a autoritatívnosti;

Spoločné kroky s cieľom dosiahnuť účinnú mnohostrannosť

10. zdôrazňuje výhody, ktoré spoločné úsilie o mnohostrannosť môže priniesť euro-latinskoamerickým partnerom, ktorí sami o sebe združujú viac ako miliardu obyvateľov a predstavujú tretinu členských štátov OSN a viac ako štvrtinu svetového obchodu;

11. navrhuje, aby strategické partnerstvo vychádzalo z realistických cieľov a spoločných programov inšpirovaných spoločnou predstavou mnohostrannosti (Kjótsky protokol, Medzinárodný trestný súd, boj proti trestu smrti a proti terorizmu, základná úloha systému OSN, atď.);

12. odporúča, aby sa podnikli spoločné kroky vo všetkých oblastiach a na fórach, kde sa jednoznačne prelínajú spoločné zásady, hodnoty a záujmy vrátane spoločného mieru a systému bezpečnostnej politiky v rámci OSN, ochrany ľudských práv, politík zameraných na ochranu životného prostredia, rozvoja, účasti občianskej spoločnosti na procese globálneho riadenia a reformy medzinárodného finančného a obchodného systému a jeho medzinárodných inštitúcií (Skupina Svetovej banky, Medzinárodný menový fond a Svetová obchodná organizácia (WTO));

13. zdôrazňuje, že mnohostranný prístup je najvhodnejším spôsobom riešenia spoločných problémov, ktorým čelia euro-latinskoamerickí partneri, ako sú napríklad terorizmus, obchodovanie s drogami, organizovaný zločin, korupcia a pranie špinavých peňazí, obchodovanie s ľuďmi (vrátane zločineckých organizácií, ktoré využívajú a profitujú z nelegálneho prisťahovalectva), zmena klímy a energetická bezpečnosť;

14. opätovne zdôrazňuje svoje presvedčenie o tom, že boj proti terorizmu je potrebné viesť tak, aby sa zaručilo prísne dodržiavanie ľudských práv, občianskych slobôd a zásad právneho štátu; žiada bezpodmienečné a okamžité prepustenie všetkých osôb zadržiavaných v Kolumbii, a predovšetkým chorých osôb; domnieva sa, že ich prepustenie na slobodu musí byť založené na jednostrannom rozhodnutí Revolučných ozbrojených síl Kolumbie (FARC) alebo akejkoľvek inej organizácie zodpovednej za únos alebo v prípade, že sa tak nestane, na dohode o naliehavej humanitárnej výmene;

15. poukazuje na opakované rezolúcie OSN a uznesenia samitu LAK – EÚ, ako aj uznesenia Európskeho parlamentu, v ktorých sa odmietajú všetky donucovacie opatrenia, ako napríklad opatrenia obsiahnuté v ustanoveniach práva s exteritoriálnymi účinkami, ktoré sú v dôsledku svojho jednostranného a exteritoriálneho charakteru v rozpore s medzinárodným právom, narúšajú obchod medzi euro-latinskoamerickými partnermi a ohrozujú ich spoločné záväzky na podporu mnohostrannosti;

Rozhodujúci impulz pre regionálnu integráciu a pre dohody o partnerstve

16. domnieva sa, že uzatváranie a účinné vykonávanie úplných, ambicióznych a vyvážených dohôd o partnerstve medzi EÚ a krajinami LAK, ktoré by prispievali k dodržiavaniu ľudských, hospodárskych a sociálnych práv obyvateľov, ako aj k spoločnému trvalo udržateľnému rozvoju a znižovaniu sociálnych nerovností, a to ako doplnková forma k mnohostrannosti WTO, predstavujú strategický cieľ v medzinárodnom kontexte, ktorý je stále prepojenejší a vyznačuje sa hospodárskym rastom, vznikom nových hospodárskych mocností a narastajúcimi svetovými výzvami, ale tiež vznikom vážnych a hlbokých hospodárskych kríz, ktoré by regionálna integrácia mohla pomôcť významným spôsobom zmierniť alebo vyriešiť;

17. na tieto účely navrhuje, aby sa v hospodárskej a obchodnej oblasti vytvorili euro-latinskoamerické zóny globálneho medziregionálneho partnerstva založené na modeli, ktorý je zlučiteľný s WTO a regionálnou integráciou a ktorý by sa realizoval v dvoch etapách:

a) v prvej fáze by sa čo najskôr mali ukončiť rokovania o dohode o medziregionálnom partnerstve medzi EÚ a krajinami Mercosuru, EÚ a Andským spoločenstvom a EÚ a Strednou Amerikou a mali by sa prehĺbiť už existujúce dohody o pridružení medzi EÚ a Mexikom a EÚ a Čile,

b) v druhej fáze, ktorá by sa mala realizovať do roku 2012, sa činnosti zamerajú na dosiahnutie dohody o globálnom medziregionálnom partnerstve, ktorá poskytne právnu a inštitucionálnu podporu a plné geografické pokrytie rôznych aspektov strategického partnerstva, a ktorá zohľadní voľný pohyb osôb a obchod medzi oboma regiónmi prostredníctvom prehĺbenia dohôd o regionálnej integrácii platné v krajinách LAK a procesu partnerstva EÚ so všetkými krajinami a regionálnymi zoskupeniami;

18. navrhuje, aby samit v Lime žiadal vypracovať štúdiu o realizovateľnosti dohody o globálnom medziregionálnom partnerstve s cieľom vytvoriť navrhovanú zónu Euro-latinskoamerického globálneho medziregionálneho partnerstva;

Program samitu v Lime v súvislosti s odstraňovaním chudoby, nerovností a vylúčenia

19. žiada, aby sa na samite v Lime zahrnulo do uvedeného programu prijatie určitého radu jasných, konkrétnych a overiteľných záväzkov vo všetkých týchto oblastiach, ktoré môžu dať nový impulz strategickému partnerstvu a podstatným spôsobom zlepšiť životnú úroveň občanov na oboch brehoch Atlantického oceánu; odporúča, aby sa venovala osobitná pozornosť znižovaniu sociálnych nerovností a začleneniu skupín, ktoré sú v súčasnosti vytláčané na okraj spoločnosti a sú im odopierané niektoré príležitosti, najmä pokiaľ ide o pôvodné obyvateľstvo;

20. naliehavo žiada účastníkov samitu LAK – EÚ, aby sa do dohôd medzi dvomi regiónmi systematicky začleňovala Deklarácia OSN o právach domorodého obyvateľstva, ktorú prijalo Valné zhromaždenie OSN 13. septembra 2007;

21. domnieva sa, že je nevyhnutné, aby oba regióny zahrnuli do všetkých svojich spoločných činností a programov cieľ dosiahnuť trvalú sociálnu súdržnosť; potvrdzuje, že euro-latinskoamerickí partneri pracujú na spoločnom solidárnom projekte, v rámci ktorého trhové hospodárstvo a sociálna súdržnosť nie sú v protiklade, ale sa vzájomne dopĺňajú;

22. odporúča, aby program v Lime v časti, ktorá je venovaná odstraňovaniu chudoby, nerovností a vylúčenia, obsahoval konkrétne opatrenia, ako sú:

— zavedenie spoločných krokov na dosiahnutie rozvojových cieľov milénia do roku 2015, vrátane rodového rozmeru s cieľom posilniť ženy a chrániť ich práva,

— využitie nástroja EÚ na financovanie rozvojovej spolupráce (5), ktorý sa prispôsobí skutočným miestnym potrebám tak, aby vo veľkej miere zahrňovala rýchlo sa rozvíjajúce krajiny alebo krajiny s priemernými príjmami, pre ktoré má osobitný význam spolupráca v technickej oblasti, v oblasti vysokoškolského vzdelávania, inovácie a hospodárstva,

— postupné využívanie zdrojov z finančného nástroja EÚ na podporu demokracie a ľudských práv vo svete (6), na pomoc a programy určené na zlepšovanie správy vecí verejných, demokratického charakteru inštitúcií a situácie v oblasti ľudských práv v krajinách LAK,

— otvorenie programov EÚ v oblasti odbornej prípravy, vzdelávania, vedeckej a technickej spolupráce, kultúry, zdravotnej starostlivosti a migrácie pre krajiny Latinskej Ameriky,

— podpora programov na inštitucionálne a daňové reformy,

— vytvorenie fondu solidarity medzi dvoma regiónmi,

— zvýšenie pridelených rozpočtových zdrojov tak, aby postačovali na dosiahnutie stanovených vysokých cieľov;

23. žiada partnerov, aby prijali spoľahlivé a účinné politiky v oblasti demokratického riadenia, sociálnych vecí, verejných financií a daní s cieľom zvýšiť sociálnu súdržnosť a znížiť chudobu, nerovnosti a vytláčanie na okraj spoločnosti;

24. domnieva sa, že vzdelávanie a investovanie do ľudských zdrojov je základom sociálnej súdržnosti, hospodárskeho a sociálneho rozvoja a sociálnej mobility; opätovne potvrdzuje svoju bezvýhradnú podporu vytvoreniu spoločného priestoru EÚ a krajín LAK pre vysokoškolské vzdelávanie; zdôrazňuje, že tak v krajinách LAK, ako aj v EÚ, musí štát zaručiť prístup ku vzdelaniu, ako aj k ostatným verejným statkom (zdraviu, vode, zabezpečeniu);

25. považuje za nevyhnutné poskytnúť nový impulz politike rozvojovej spolupráce EÚ v prospech krajín LAK, ku ktorej sa musí pristupovať cielene, pričom ústrednú pozíciu bude mať aj naďalej boj proti chudobe a sociálnym nerovnostiam, a ktorá zohľadňuje rozdielne hospodárske a sociálne situácie, ako aj úroveň rozvoja v krajinách LAK;

26. preto sa domnieva, že je nevyhnutné zmeniť prístup zameraný len na rozvojovú spoluprácu s krajinami LAK a sústrediť pozornosť na spoluprácu v oblasti technológie, vysokoškolského vzdelávania a inovácie, a na využívanie zdrojov vytvorených v tejto oblasti siedmym rámcovým programom v oblasti výskumu, technického rozvoja a demonštračných činností (7);

Zavedenie nových foriem spolupráce v oblasti migračnej politiky

27. navrhuje, aby sa počas samitu nadviazal systematický dialóg medzi oboma regiónmi o migrácii, ktorá zaručuje ochranu ľudských práv migrujúcich pracovníkov, bez ohľadu na ich situáciu, a ktorá posilňuje a prehlbuje spoluprácu v rámci voľného pohybu osôb s latinskoamerickými krajinami, z ktorých pochádzajú alebo cez ktoré prechádzajú, a to na základe všeobecného a vyváženého prístupu, aký už existuje v afrických krajinách, v oblasti Stredozemného mora a v susedných krajinách na východe a juhovýchode EÚ;

28. žiada, aby otázky týkajúce sa nelegálneho prisťahovalectva a možnosti legálnej migrácie mali v tomto dialógu prioritné miesto, najmä pokiaľ ide o krajiny pôvodu a/alebo tranzitu ilegálnych prisťahovalcov;

29. navrhuje, aby sa do roku 2012 zvážili spoločné pravidlá a predpisy všeobecného dosahu s cieľom uľahčiť pohyb nielen tovaru, služieb a kapitálu, ale aj ľudí, aby sa postupne vytvorilo čo najširšie partnerstvo, ktoré bude prospešné pre obidve strany a pre globálny prístup, ktorý v otázkach migrácie presadzuje OSN;

30. opätovne potvrdzuje, že je potrebné znížiť nadmerné náklady, ktoré v súčasnosti zaťažujú prevodné príkazy migrujúcich pracovníkov, a prostredníctvom programov ochraňujúcich všetky práva a ľudskú dôstojnosť migrantov podporiť návrat tých, ktorí si to želajú;

31. žiada Komisiu, aby predložila oznámenie s cieľom rozšíriť na krajiny LAK priority, nástroje a opatrenia, ktoré stanovuje Globálny prístup k migrácii uvedený v záveroch predsedníctva Európskej rady z 15. a 16. decembra 2005 a ktorý bol ďalej rozvinutý v záveroch predsedníctva Európskej rady zo 14. a 15. decembra 2006;

Program samitu v Lime týkajúci sa trvalo udržateľného rozvoja a najmä životného prostredia, klimatických zmien a energie

32. odporúča, aby spolupráca v oblasti klimatických zmien a politiky na prevenciu globálneho otepľovania mali v politickom programe EÚ a krajín LAK prioritu; pripomína, že najchudobnejší obyvatelia, a najmä pôvodní obyvatelia, sú prvými obeťami klimatických zmien a zhoršujúceho sa životného prostredia;

33. pripomína v tomto zmysle kľúčový význam partnerstva medzi EÚ a krajinami LAK vzhľadom na záujem obidvoch strán na podpore trvalo udržateľného rozvoja a rovnováhy životného prostredia, a preto odporúča, aby sa na medzinárodnej úrovni vzájomne podporili príslušné iniciatívy v oblasti životného prostredia;

34. vyzýva latinskoamerických partnerov, aby v prípadoch, keď sa názory na podrobnosti opatrení na boj proti klimatickým zmenám líšia, zaujali konštruktívny prístup a za žiadnych okolností úplne nezablokovali tieto iniciatívy;

35. odporúča, aby partneri z EÚ a Latinskej Ameriky spolupracovali v záujme toho, aby sa ku Kjótskemu protokolu pripojili vysoko znečisťujúce krajiny, ktoré sa k nemu ešte nepripojili, a aby posilnili a skoordinovali postup pri rokovaniach o medzinárodných nástrojoch týkajúcich sa globálneho otepľovania a zároveň podporovali obchodovanie s emisiami medzi oboma regiónmi;

36. považuje za nevyhnutné spojiť hospodársky rozvoj s trvalo udržateľným rozvojom; v tomto rámci podporuje najviac znevýhodnené krajiny v ich dvojnásobnom úsilí o zníženie znečisťujúcich emisií a zvýšenie pokroku a sociálneho blahobytu;

37. zasadzuje sa za vytvorenie spoločných mechanizmov a spoluprácu v rámci medzinárodných orgánov krajín LAK (napríklad Organizácia pre spoluprácu v oblasti Amazonky) na účely rozhodovacích procesov a financovania v súvislosti s ochranou a udržateľným rozvojom najväčších svetových zásob prírodných zdrojov, napríklad región Amazonky, ktoré sa nachádzajú v krajinách Latinskej Ameriky;

38. žiada Komisiu, aby podporovala zavedenie environmentálnych politík v krajinách LAC; domnieva sa, že spolupráca a úroveň osvedčených postupov by sa mali posilniť, čo by sa tiež malo odrážať vo financovaní EÚ a v politike rozvojovej pomoci;

39. vyzýva, aby sa na samite v Lime vypracovali spoločné iniciatívy v takých oblastiach, ako sú klimatické zmeny, dezertifikácia, energia (najmä obnoviteľné energie a agropalivá), voda, biodiverzita, lesné hospodárstvo a hospodárenie s chemickými produktmi a to na základe cestovnej mapy, ktorá bola prijatá na 13. konferencii OSN o klimatických zmenách 15. decembra 2007 na Bali;

40. vyzýva, aby sa samit v Lime zaoberal svetovou potravinovou krízou, preštudoval túto otázku a navrhol možné riešenia;

Posilnenie inštitucionálnych mechanizmov podpory a predvídania

41. takisto odporúča:

a) založiť euro-latinskoamerickú nadáciu verejno-súkromného charakteru na podporu dialógu medzi partnermi podľa vzoru nadácií, ktoré už existujú pre iné geografické oblasti, najmä v Ázii a v oblasti Stredozemného mora; žiada Komisiu, aby v tejto súvislosti vypracovala konkrétny návrh,

b) vytvoriť dvojregionálne centrum pre predchádzanie konfliktom, ktorého úlohou by bolo vopred vypátrať príčiny prípadných násilných a ozbrojených konfliktov a predchádzať vypuknutiu konfliktov alebo ich prípadnému vyostreniu,

c) podľa svojho predchádzajúceho návrhu vytvoriť stredisko pre monitorovanie migrácie, ktorého úlohou by bolo nepretržité a dôsledné monitorovanie všetkých otázok spojených s migračnými tokmi v euro-latinskoamerickom regióne;

42. považuje za nevyhnutné posilniť parlamentný rozmer strategického partnerstva a podporuje latinskoamerickú požiadavku, že na uľahčenie začlenenia nedávno zriadeného parlamentu združenia Mercosur je potrebné, aby malo Euro-latinskoamerické zhromaždenie 150 členov;

*

* *

43. poveruje svojho predsedu, aby toto uznesenie postúpil predsedníctvu 5. samitu LAK – EÚ, Rade Európskej únie a Komisii, ako aj vládam a parlamentom členských štátov EÚ a krajín Latinskej Ameriky a Karibiku, Euro-latinskoamerickému parlamentnému zhromaždeniu, Latinskoamerickému parlamentu, Stredoamerickému parlamentu, Andskému parlamentu a parlamentu združenia Mercosur.

(1) Ú. v. ES C 140 E, 13.6.2002, s. 569.

(2) Ú. v. EÚ C 296, 6.12.2006, s. 123.

(3) Prijaté texty, P6_TA(2007)0576.

(4) Prijaté texty, P6_TA(2007)0431.

(5) Nariadenie Európskeho parlamentu a Rady (ES) č. 1905/2006 z 18. decembra 2006, ktorým sa ustanovuje nástroj financovania rozvojovej spolupráce (Ú. v. EÚ L 378, 27.12.2006, s. 41).

(6) Nariadenie Európskeho parlamentu a Rady (ES) č. 1889/2006 z 20. decembra 2006 o zavedení nástroja financovania na podporu demokracie a ľudských práv vo svete (Ú. v. EÚ L 386, 29.12.2006, s. 1).

(7) Ú. v. EÚ L 412, 30.12.2006, s. 1.